KIRJALLINEN KYSYMYS E-2680/02 esittäjä(t): Erik Meijer (GUE/NGL) komissiolle. Rajat ylittävän yhteistyön lopettaminen avoimessa linja-autoliikenteessä Alankomaiden ja Belgian välisellä Euregio Scheldemondin -alueella.



Virallinen lehti nro 110 E , 08/05/2003 s. 0088 - 0089



KIRJALLINEN KYSYMYS E-2680/02 esittäjä(t): Erik Meijer (GUE/NGL) komissiolle (24. syyskuuta 2002) Aihe: Rajat ylittävän yhteistyön lopettaminen avoimessa linja-autoliikenteessä Alankomaiden ja Belgian välisellä Euregio Scheldemondin -alueella 1. Onko komissio tietoinen, että Alankomaiden ja Belgian rajalla Pohjanmeren ja Schelde-joen välissä sijaitsevalla Euregio Scheldemondin -alueella korvattiin 1990-luvun alussa kaksi erillistä paikallisliikennejärjestelmää yhdellä integroidulla järjestelmällä? Siinä päällekkäiset yhteydet lopetettiin, mutta jäljelle jääneillä linjoilla noudatettiin sekä Alankomaiden että Flanderin tariffijärjestelmää, aikataulut julkaistiin molemmilla alueilla ja linjalle 19, joka yhdistää Belgian alueeseen kaksi Alankomaalaista kaupunkia (Hulst ja Breda), lisättiin kaksi pysäkkiä Antwerpenin kaupunkiin? 2. Onko komissio tietoinen, että koska alankomaalaisen liikenneyritys Connexxion haluaa enemmän katetta kuluilleen, rajat ylittävä yhteistyö flaamilaisen De Lijn -yrityksen kanssa keskeytettiin 1. syyskuuta 2002 alkaen, ja että tämän seurauksena flaamilaiset kantakortit ja niihin liittyvät järjestelyt nuorten ja vanhusten ilmaisesta kuljetuksesta eivät enää ole voimassa rajat ylittävillä Connexxion-linjoilla? 3. Onko komissio lisäksi tietoinen, että Belgian puolen matkustajat eivät pian enää käytä alankomaalaisia linja-autoja ja että mahdollisesti myös linjan 19 Rooselveltplaatsilla Antwerpenin keskustassa sijaitseva pysäkki poistetaan pian käytöstä, minkä seurauksena tämä linja ei enää toimi pikalinjana belgialaisen De Klingen kylän ja Antwerpenin välillä ja joidenkin Flanderin alueen matkustajien matkustusaika pitenee tunnilla? 4. Katsooko komissio, että tämä tilanne, jossa vuosia hyvin toiminut rajat ylittävä järjestely lopetetaan, on yhteensopiva EU:n tavoitteleman raja-alueiden kehityksen viivästysten poistamisen kanssa? 5. Millä tavoin komissio voi vaikuttaa siihen, että näiden kahden jäsenvaltion välillä päästäisiin yhteisymmärrykseen tämän rajat ylittävät avoimen liikennepalvelun linjaverkoston säilyttämisestä entisellään, käytöstä ja tariffijärjestelyistä? Miten EU:n tukiohjelma Interreg voi auttaa taloudellisten esteiden poistamisessa kestävän ratkaisun aikaansaamiseksi? Loyola de Palacion komission puolesta antama vastaus (7. marraskuuta 2002) 1.3. Komissio on tietoinen Alankomaiden ja Belgian välisen liikenteen tilanteesta, johon parlamentin jäsen viittaa kysymyksessään. Tällaiset julkiseen liikenteeseen liittyvät yksityiskohtaiset tapaukset eivät kuuluu yhteisön toimivaltaan, vaan ne ovat jäsenvaltioiden viranomaisten vastuulla. 4. ja 5. Yhteisön tehtäviin kuuluu kuitenkin oikeanlaisen verkoston perustaminen julkiselle liikenteelle, rajat ylittävien palvelujen yhtenäistäminen mukaan luettuna. Julkisten palvelujen käsitteeseen rautatie-, maantie- ja sisävesiliikenteessä olennaisesti kuuluvia velvoitteita koskevista jäsenvaltioiden toimenpiteistä 26. kesäkuuta 1969 annettu neuvoston asetus (ETY) N:o 1191/69/ETY(1) velvoittaa jäsenvaltiot ilmoittamaan komissiolle ja muille jäsenvaltioille sellaisten rajat ylittävien palvelujen lopettamisesta, jotka on toteutettu julkisen palvelun velvoitteiden pohjalta. Komissio on antanut ehdotuksen asetukseksi julkisen liikenteen palveluista(2). Asetus velvoittaisi kaikki toimivaltaiset viranomaiset ottamaan yhtenäistämisen huomioon palveluja suunnitellessaan. Siinä vaaditaan myös viranomaisia harkitsemaan rajat ylittävää yhtenäistämistä koskevia ehdotuksia ennen niiden hylkäämistä ja ilmoittamaan komissiolle hylkäyspäätöksistä. Eurooppalainen Conpass -tutkimusohjelma, joka on osaksi komission rahoittama, koskee rajat ylittävää paikallista ja alueellista matkustajaliikennettä kaupunkialueilla. Siinä tarkastellaan erityisesti julkisen liikenteen verkostoja. Komissio on parhaillaan aloittamassa julkisen liikenteen yhtenäistämistä koskevaa tutkimusta, jonka tuloksista ilmoitetaan ennen vuoden 2003 loppua. Tutkimuksessa käsitellään muun muassa kansalliset rajat ylittävää liikennettä. Tarkoituksena on tutkia ovatko yhteisön toimet tarpeellisia. Komissio ilmoitti toista rautateiden toimenpidepakettia koskevassa tiedonannossaan(3) aikovansa tehdä ehdotuksen junamatkustajien oikeuksista. Ehdotuksessa käsitellään kansainvälisten matkustajien tiedonsaantia ja lippujen saatavuutta. Rakennerahastoista rahoitettu Interreg III -yhteisöaloite ja erityisesti sen rajat ylittävää yhteistyötä koskevat lohkon A ohjelmat kattavat rajat ylittävien talous- ja sosiaalikeskusten kehittämisen yhteisten kestävää aluekehitystä koskevien strategioiden kautta. Keskeisiin aiheisiin kuuluu muun muassa rajat ylittävän kaupunkialueiden kehityksen edistäminen ja liikennealan parantaminen poistamalla julkista liikennettä haittaavia tekijöitä, erityisesti lähellä rajoja sijaitsevien kaupunkien välillä (Interreg III:n suuntaviivojen II liitteen 6 kohta(4)). Mitä taas tulee rakennerahastoihin, Interreg IIIA -aloitteeseen kuuluva Grensregio Vlaanderen-Nederland -ohjelma, jolla pyritään edistämään Flanderin ja Alankomaiden välistä rajat ylittävää yhteistyötä, sisältää aluesuunnittelua ja rajat ylittävää liikkuvuutta koskevan toimenpiteen (ruimtelijke ordening en grensoverschrijdende mobiliteit). Mahdollisilla toimenpiteillä voidaan pyrkiä kehittämään kaikenkattava logistinen ratkaisu koko Grensregio Vlaanderen-Nederland -ohjelmalle, edistämään yleisen rajat ylittävän liikenteen hallintaa ja parantamaan rajat ylittävän julkisen liikenteen tarjontaa (verbeteren van het grensoverschrijdend aanbod van openbaar vervoer), hintataulukkojen ja lipunmyyntijärjestelmien yhtenäistäminen (afstemmen van openbaarvervoersbewijs/tickets) mukaan luettuina. Rakennerahastojen hoitosäännöksien mukaan paikallisten ja alueellisten yhteistyökumppaneiden on kehitettävä hankeanomuksia, jotka Turnhoutissa sijaitseva yhteinen tekniikan sihteeristö arvioi ja ohjelman ohjauskomitea hyväksyy. (1) EYVL L 156, 28.6.1969. (2) EYVL C 151 E, 25.6.2002. (3) KOM(2002) 18 lopullinen. (4) Komission 28. huhtikuuta 2000 jäsenvaltioille antama tiedonanto (EYVL C 143, 23.5.2000).